***Comunicat de presă***

***25 iulie 2025***

**ICR acordă trei premii de excelență în cadrul Serilor Filmului Românesc**

**Festivalul Serile Filmului Românesc (SFR)** revine la Iași, în perioada 6-10 august 2025, cu o ediție dedicată femeilor care dau voce, culoare și curaj în cinema, teatru și muzică. Sub tema „**SFR 16 | La femininˮ**, festivalul pune în lumină actrițe, regizoare, scenariste, producătoare și artiste care aduc un suflu autentic și sensibil creațiilor românești.

Institutul Cultural Român va acorda premii de excelență actrițelor Maia Morgenstern și Emilia Dobrin, precum și directorului de imagine Florin Mihăilescu, în semn de recunoștință și apreciere a unor vieți dedicate teatrului și cinematografiei,

De asemenea, „Let 's Talk About… Film” proiect al Institutului Cultural Român de promovare a cinematografiei românești contemporane va face parte din programul festivalului. Rgizorul Eugen Jebeleanu și scriitorul Dan Lungu vor fi invitații Roxanei Călinescu, moderatoarea și coordonatoarea programului ICR „Let 's Talk About… Film”. Ediția dedicată filmului „Interior Zeroˮ al regizorului Eugen Jebeleanu, va avea loc după proiecția filmului de joi, 7 august 2025, ora 20.00, la Casa de Cultură „Mihai Ursachi” din Iași.

Filmul **„Interior zeroˮ**(2025, 100'),regizat de Eugen Jebeleanu, este o adaptare de Ioana Moraru a romanului omonim scris de Lavinia Braniște și publicat în 2016 la Editura Polirom și prezintă povestea Cristinei, 35 de ani, care trăiește într-un București alienant și încearcă să fie adultul funcțional pe care societatea îl așteaptă, dar și un copil bun pentru mama care a crescut-o singură. Povestea ei devine subiectul unui film, iar granița dintre realitate și ficțiune se estompează pe măsură ce actorii își însușesc și transformă rolurile. Distribuția: Cristina Drăghici, Cendana Trifan, Valentina Zaharia, Katia Pascariu, Alexandru Potocean, Ada Galeș. Scenariul: Ioana Moraru; imaginea: Marius Panduru; montajul: Cătălin Cristuțiu; scenografia: Mălina Ionescu; costumele: Velica Panduru; producător: Velvet Moraru (Icon Production).

La Iași, timp de cinci zile, **Festivalul Serile Filmului Românesc invită** publicul la proiecții speciale, dialoguri aplicate, seri de muzică și întâlniri memorabile cu personalități importante ale scenei feminine. Evenimentul aduce în prim-plan filme în avanpremieră și premieră, invitați și momente speciale dedicate celor care au adus o contribuție esențială în teatrul și cinematografia românească. Spectatorii sunt așteptați la peste 80 de evenimente în mai multe spații din Iași: Piața Unirii, Cinema Ateneu, Amfiteatrul Palas, Casa de Cultură „Mihai Ursachi”, Baia Turcească, Casa Muzeelor, etc. Programul complet include proiecții de film, spectacole de teatru, expoziții, concerte, conferințe și dezbateri, lansări de carte, evenimente dedicate copiilor.

Mai multe detalii despre ediția de anul acesta pot fi accesate la linkul [www.festivalsfr.ro](http://www.festivalsfr.ro) și pe rețelele de socializare ale festivalului.

**Contact:**

Serviciul Promovare și Comunicare

[biroul.presa@icr.ro](mailto:biroul.presa@icr.ro)

031 71 00 622